
Prima parte se gaseste aici
<http://subvertingcapitalism.blogspot.com/2008/02/jean-hatzfeld-un-anotimp-al-maetelor-1.html>,
iar a doua parte se găseşte aici
<http://subvertingcapitalism.blogspot.com/2008/02/jean-hatzfeld-un-anotimp-al-masetelor-2.html>.


Nimic mai simplu, nimic mai banal...

/
/

/"N-o să vedeţi niciodată sursa unui genocid, ea este ascunsă prea adânc
în resentimentele noastre, sub o acumulare de neînţelegeri"/

O propagandă insidioasă de lungă durată a transformat resentimentele în
prejudecăţi absurde, astfel încât, în momentul când s-a dat cuvântul de
ordine, toată lumea era pregătită să treacă la fapte.

/
/

/"Genocidul de proximitate"/. Aşa numeşte Jean Hatzfeld, în cartea sa
/"Une saison de machettes"/ (Seuil, 2003), modul în care a fost
organizată exterminarea populaţiei tutsi. Nu era nevoie de identificări,
de stabilirea originii sau de alte formalităţi. Totul era cât se poate
de simplu: fiecare bărbat hutu avea misiunea de a ucide oameni pe care-i
cunoştea foarte bine pentru că erau vecinii lui, colegii lui, profesorii
copiilor lui, negustorii de la care obişnuia să cumpere, partenerii lui
de distracţii, naşii sau finii lui, rudele lui prin alianţă.

Iată, de pildă, cum s-a rezolvat problema echipei /Bugesera Sport/ din
Nyamata, care făcea parte din divizia secundă şi la ale cărei meciuri de
fotbal veneau, în fiecare după-amiază de duminică, spectatori de pe o
rază de treizeci de kilometri. Évergiste Habihirwe a fost vedeta ultimei
echipe dinainte de masacru. Fusese plecat cu vacile la păşune. În prima
dimineaţă a masacrelor a fugit în sat să se adăpostească la fundaşul
stânga Ndayisaba, cel mai apropiat coechipier şi totodată un bun
prieten, care locuia nu departe de casa lui. Povesteşte: /Când am ajuns
la el în curte avea maşeta în mână şi am văzut că tăiase deja doi copii.
Am avut noroc să am răgazul necesar pentru a fugi. Acasă la mine era
prea târziu, n-am mai găsit pe nimeni."/ S-a ascuns în pădure. I-a auzit
strigând pe membrii echipei plecaţi la vânătoare: /"Évergiste, am triat
mormanul de cadavre şi n-am văzut încă mutra ta de păduche. Te găsim
noi! O să muncim şi noaptea dacă o să fie nevoie, dar tot o să dăm de
tine."/ Şi explică: /"Urlau şi se ciondăneau pentru că nu reuşeau să mă
prindă. Jucătorii erau cei mai îndârjiţi tăietori de jucători. Aveau în
inimă ferocitatea fugii după balon."/ Iată şi mărturia vedetei veterane
a echipei, Tite Rushita (şi el tutsi, şi el supravieţuitor al
mlaştinilor), care a purtat tricoul cu numărul 10 la 15 campionate
naţionale: /"Şi pe mine au ţinut jucătorii să mă tăiae cu orice preţ.
Erau /interahamwe /(membri ai miliţiilor extremiste) renumiţi graţie
fotbalului şi trebuiau să se facă remarcaţi graţie fotbalului. În echipa
noastră, nici un coechipier n-a întins mâna altui coechipier. Nici unul
n-a închis complice ochii. Cel care ar fi îndrăznit s-o facă ar fi fost
tăiat pe loc."/ A existat o singură excepţie, şi-a amintit, cu umor
negru, Innocent (translatorul lui Hatzfeld): /"Se cunoaşte totuşi un caz
de bună înţelegere între fotbalişti. Un singur caz de întrajutorare la
multele sute de fotbalişti. Era tutsi, se numea Mbarushimana, poreclit
Mushimana. Juca în echipă purtând pe spate numărul 6. În timpul
masacrelor, şi-a denunţat vecinii tutsi, a deconspirat ascunzători, a
indicat trasee expediţiilor de vânătoare ale ucigaşilor. Spera că,
ajutându-i să-i ucidă coechipierii, îşi va salva viaţa. /Interahamwe/
s-au servit de el şi la sfârşitul sfârşitului l-au omorât pe o şosea.
Nici măcar nu l-au împins în şanţ."/

Aşadar, un kappo rămâne un kappo şi nu scapă de soarta oricărui kappo
fie că este un evreu care acceptă să facă temporar pe poliţaiul în
lagărul de exterminare, fie că este un tutsi care încearcă să se dea
bine pe lângă asasinii hutu: folosit împotriva alor săi şi ucis abia
după aceea. Echipa din Nyamata jucase ultimul ei meci împotriva echipei
din Fashora în februarie 1994. În duminica aceea au ieşit pe teren cinci
hutu, cinci tutsi şi fiul unei familii mixte – mamă tutsi şi tată hutu –
Célestin Mulindwa. Este unul dintre cei trei supravieţuitori ai
formaţiei de atunci şi singurul care mai bate mingea împreună cu colegi
învăţători şi cu copii din sat. /"Am trăit ca fraţi jucători, /declară
el, /ne-am despărţit ca fraţi duşmani. Dragostea pentru minge s-a
dezumflat după prima lovitură de maşetă. Vedeţi, nimic n-a rezistat
genocidului, acesta a secerat pe nepregătite fotbalul, odată cu tot
restul."/ Şi iată ce crede despre toate acestea Pio, fotbalist convertit
în asasin: /"Eu unul nu ştiu de ce am început să-i detest pe tutsi. Eram
tânăr, mai mult decât orice îmi plăcea să joc fotbal, jucam în echipa
din Kibungo împreună cu tutsi de vârsta mea, ne pasam mingea fără
probleme. Nu eram stânjenit deloc de prezenţa lor. Vrăjmăşia a apărut
pur şi simplu în momentul omorurilor. Am preluat-o din spirit de
imitaţie şi pentru a mă conforma."/

Oamenii sunt totuşi oameni. Este oare posibilă ignorarea totală a
legăturilor fireşti stabilite de-a lungul întregii vieţi? Răspunsurile
primite de Jean Hatzfeld la această întrebare seamănă mult între ele:

/Fulgence: Puteai să cruţi o persoană pentru că-i erai îndatorat pentru
un serviciu anterior sau pentru că-ţi dăruise o vacă, dar totdeauna
venea din spate cineva care avea s-o omoare. Nu exista şansa unei
excepţii pentru nici un tutsi din mlaştini. Ceea ce trebuia împlinit se
împlinea în orice împrejurări. O ştiai prea bine şi nu riscai să te opui
acestui adevăr./

/Alphone: Ucideai orice mişca în desiş. Nu era nimic de ales, de sperat
sau de temut în legătură cu cineva anume. Eram tăieturi de cunoştinţe,
tăietori de vecini, tăietori pur şi simplu./

/Élie: Nu alegeai între bărbaţi şi femei, sugari şi bătrâni, toţi urmau
să fie nimiciţi. Timpul ne alunga din urmă, munca ne sleia de puteri,
intimidatorii repetau: "Cine îşi lasă în jos maşeta din cauza unei
cunoştinţe abuzează de bunăvoinţa colegilor lui."/

/Léopord: Pe vecinii noştri tutsi nu-i ştiam vinovaţi de nici o faptă
rea, dar îi consideram responsabili pentru veşnicele noastre necazuri.
Nu-i mai priveam pe fiecare în parte, nu ne mai pierdeam vremea pentru a
recunoaşte cine fuseseră înainte, chiar dacă ne fuseseră colegi.
Deveniseră o ameninţare care cântărea mai greu decât tot ce trăiserăm
împreună. Aşa se gândea şi aşa se ucidea în epocă./

Săptămâna trecută am reprodus şi comentat câteva dintre punctele comune
între Holocaust şi genocidul din Rwanda identificate de Jean Hatzfeld.
Demonizarea unui grup de populaţie nu se poate realiza de pe o zi pe
alta. Antisemitismul n-a fost inventat de Hitler, tutsi nu s-au
transformat brusc într-un rău insuportabil care trebuia eradicat fără
ezitare. Animozităţi au existat din totdeauna: vacile proprietate tutsi
stricau culturile proprietate hutu; pentru că aristocraţii lor domniseră
vreme de aproape un mileniu, tutsii dobândiseră reputaţia de
exploatatori, de snobi şi chiar de tirani şi ca urmare, într-o zonă
altminteri foarte slab poluată de prejudecăţi rasiste, atributele lor
fizice erau privite cu un fel de invidie răutăcioasă:

/Jean-Baptiste: Hutuşii le-au reproşat totdeauna tutsilor statura lor
înaltă şi faptul că încercau să profite de ea pentru a guverna. Această
ranchiună n-a fost atenuată de trecerea timpului. În comuna noastră se
spunea că femeile tutsi au siluete prea fine pentru dealurile noastre,
că pielea lor este catifelată pentru că beau pe ascuns lapte şi că
degetele lor sunt prea subţiri pentru a da cu sapa./

O propagandă insidioasă de lungă durată a transformat resentimentele în
prejudecăţi absurde, astfel încât, în momentul când s-a dat cuvântul de
ordine, toată lumea era pregătită să treacă la fapte. Atentatul soldat
cu moartea preşedintelui a fost doar semnalul unei acţiuni coordonate,
planificată până la ultimele amănunte cu o bună bucată de vreme înainte.
În decembrie 1993, aşadar cu patru luni înainte de declanşarea
genocidului, primarul şi subprefectul din Nyamata, colaboratorii lor
apropiaţi, şefii principalelor două partide hutu şi câţiva ofiţeri,
/"cel puţin douăzeci de persoane dintr-o populaţie de 120 000 au fost
informate de Kigali asupra proiectului precis de exterminare. Cu o lună
înainte de începerea omorurilor, au fost puşi în temă funcţionari de
înalt nivel ierarhic – directorii şcolii şi spitalului, consilieri
comerciali – şi comercianţi, în total mai puţin de 60 de persoane."/

Printre iniţiaţi se număra şi Joseph-Désiré Bitero, singurul dintre
interlocutorii lui Hatzfeld condamnat la moarte (dar graţiat) pentru că,
în calitatea lui de oficialitate locală (învăţător, dar şi preşedinte al
organizaţiei locale a partidului guvernamental şi şef al /interahamwe/,
cea mai extremistă miliţie hutu) premeditase crime împotriva umanităţii
şi operaţii de genocid. Ce anume îl determinase pe tânărul intelectual
al satului, văr cu primarul, căsătorit şi tată a trei copii, care nu
avusese nimic de împărţit vreodată cu consătenii tutsi şi nu era certat
cu nici unul dintre ei, să plănuiască şi să organizeze exterminarea lor?
În carte sunt reproduse multe explicaţii – unele dintre ele bătându-se
cap în cap – furnizate de el însuşi fie la proces fie în dialog cu
autorul cărţii. Mânuieşte cu abilitate nu numai cuvintele, ci şi unele
noţiuni de psihologie a maselor: /"N-o să vedeţi niciodată sursa unui
genocid, ea este ascunsă prea adânc în resentimentele noastre, sub o
acumulare de neînţelegeri dintre care noi am moştenit-o pe ultima. Noi
am ajuns la vârsta adultă în cel mai prost al istoriei Rwandei, am fost
educaţi în spiritul obedienţei absolute, al urii, am fost îndopaţi cu
formule, suntem o generaţie nenorocoasă."/ Câteodată încerca să pozeze
în executant docil, privat de dreptul de a opta: /"Eram învăţător, eram
angajat, m-am supus, am ucis. Într-un partid, orice şef decide în
indiferent ce privinţă. Eu aveam diplomă de pedagogie, dar n-am
reflectat asupra sloganurilor politice ale celor care ne încadrau.
Există situaţii fierbinţi în care n-o mai poţi face. Nu trebuia să mă
gândesc decât la felul de a o face."/

Numai că acest "instrument" docil, lipsit de voinţă proprie, dăduse
dovadă de imaginaţie, obstinaţie, spirit de iniţiativă şi spirit
practic, atunci când i se încredinţase răspunderea de a pregăti
genocidul: /"Joseph-Désiré,/ scrie Jean Hatzfeld, /a fost singurul
dintre indivizii din bandă care şi-a reprezentat concret genocidul cu
anticipaţie. Cu două luni înainte, a început să controleze maşetele/
(Autorităţile rwandeze comandaseră din vreme jumătate de milion de
bucăţi, semn sigur al premeditării la scară naţională)./ În noaptea care
a urmat asasinării lui Habyarimana, a conferit cu notabilităţile
comunei. În prima zi a omorurilor s-a făcut remarcat pe strada
principală, cu maşeta în mână, apoi a fost în fruntea celor care intrau
în biserică /(unde au fost măcelăriţi într-o singură zi şi lăsaţi apoi
să putrezească acolo cinci mii de bărbaţi, femei şi copii). /De altfel,
recunoaşte: «Aveam privilegiul de a fi şef, trebuia să dau un bun
exemplu. Ţineam să fiu felicitat.» În cele opt săptămâni care au urmat,
şi-a descărcat formidabila energie pe toate fronturile: seara în şedinţe
ale organizaţiei, dimineaţa în mlaştinile de la Nyamuyza, după-amiaza la
Kibungo, N'tarama sau pe străzile din Nyamata, pentru a discuta şi
pentru a-i încadra pe toţi Adalberţii regiunii în grupele lor. Fără a-şi
neglija, din această cauză, familia şi pe soţia sa Marie-Chantal, care
povesteşte, reproducând astfel o imagine idilică, de carte cu poze, a
criminalilor de război: «Trecea pe des pe acasă. Nu purta niciodată
arme, nici măcar maşeta. Ştiam că este şef, ştiam că hutuşii îi tăiau pe
tutsii. Pe mine mă trata cu gingăşie; avea grijă să nu ducem lipsă de
nimic. În fond, era pătruns de o politică rea, dar nu de gânduri rele.
Era blând cu copiii. Pentru mine era bărbatul drăguţ cu care mă
măritasem.»"/

Aceasta este, în fiecare caz azi cunoscut, cea mai descumpănitoare, cea
mai înfiorătoare imagine a iniţiatorilor şi a făptuitorilor crime
maxime, genocidul: postura de om ca toţi oamenii, cu scăderi şi calităţi
omeneşti, apt să trăiască monstruozitatea ca pe o ipostază oarecare,
banală a vieţii lor de fiecare zi. Joseph-Désiré a rămas convins că aşa
stau şi trebuie să stea lucrurile: /"Dacă o minune dumnezeiească m-ar
ajuta să-mi regăsesc dealul, familia şi ceva de lucru, oamenii şi-ar da
foarte bine seama că pot să redevin o persoană obişnuită."/

Simţământul că totul este în ordine, că se prestează o muncă oarecare
meritând să fie răsplătită, a fost indus cu multă grijă. În prima seară,
adică imediat după oroarea indicibilă din biserică, asasinii au avut
parte de o chermeză. Povesteşte /Alphonse: "Ne-am întâlnit din nou pe
terenul de fotbal de pe care plecaserăm. Se trăgeau focuri de armă în
aer, răsuna muzica instrumentelor de suflat. Copiii au împins spre
mijloc toate vacile adunate în cursul zilei. Primarul Bernard a oferit
patruzeci şi anume pe cele mai grase celor din /interahamwe, /în semn de
recunoştinţă. Am petrecut seara tăindu-le, cântând şi flecărind despre
noile zile promiţătoare care ne aşteptau. A fost cea mai antrenantă
serbare."/

Fiecare zi de masacru era urmată de o seară de petrecere. Povesteşte
/Jean-Baptiste: "Seara, banda se întâlnea la cârciumă, Nyarunazi sau la
Kibungo, depindea. Se putea merge şi dintr-o parte în alta. Se comandau
lăzi de bere Primus, se bea, se glumea, ca să ne relaxăm la sfârşitul
zilei. Unii petreceau nopţi fără somn golind sticlă după sticlă şi erau
din ce în ce mai excitaţi. Alţii, după ce se calmau, se duceau la
culcare. Erau şi zurbagii care continuau omorurile ucigând vaci, pentru
că nu le venea să lase maşeta din mână. De aceea nu se puteau păstra
vaci pentru mai târziu, trebuia să fie mâncate pe loc. /

Povesteşte /Fulgence: "La cârciumă se făceau comparaţii şi concursuri.
Mulţi umflau cifrele pentru a-şi mări partea de pradă. Alţii le
micşorau, pentru că-i deranja să povestească despre sângele vărsat şi să
se laude cu el. Se trişa şi de-o parte şi de cealaltă, iar cei care
exagerau prea mult erau luaţi în derâdere. Era totuşi unul foarte bine
cunoscut aici în închisoare care se lăudase cu peste treizeci de victime
într-o singură zi bună, fără să fie acuzat de cineva că ar fi minţit."/

Şi amintirile unei femei, /Clémentine: "Seara, familiile ascultau
muzică, dansuri populare. Muzică rwandeză sau burundeză. Datorită
marelui număr de radiocasete furate, familiile petreceau cu muzică în
toate casele. Toată lumea se simţea mai bogată în mod echitabil, fără
invidie sau bârfe şi se felicita. Bărbaţii cântau, toată lumea bea,
femeile îşi schimbau rochiile de trei ori pe seară. Era mai zgomotos
decât la nunţi, erau bachanale zilnice."/

Jean Hatzfeld era convins că a obţinut aceste mărturii (şi multe altele,
încă şi mai insuportabile ce se referă la modalităţi sadice de
"îndeplinire a misiunii", la metode rapide şi eficiente de zdrobire a
pruncilor, la randamente, la asasinate precedate de violuri şi torturi)
pentru că a ales un grup care nu mai avea nimic de pierdut – membrii lui
fiind deja condamnaţi şi totodată simţindu-se protejaţi de zidurile
închisorii, confortabil din punct de vedere psihologic pentru că-i aveau
aproape pe membrii bandei din care făcuseră parte, fără teamă că vor fi
contrazişi sau puşi într-o postură incomodă deoarece vorbeau pe rând,
fără martori, cu scriitorul, iar acesta le promisese că nimic din ceea
ce va afla de la ei nu va fi dezvăluit familiilor, cunoscuţilor lor sau
măcar codeţinuţilor.

În lumina celor de mai sus nu este însă exclusă nici ipoteza că
vorbiseră neinhibat pentru că nici nu se simţeau vinovaţi, aveau
simţământul datoriei împlinite, nu-şi reproşau decât cel mult că nu
apucaseră să-şi ducă misiunea până la capăt, exterminând toţi "păduchii"
şi nu regretau decât că nu sunt (încă!) în sânul familiilor lor, pe care
le iubeau şi de dragul cărora făcuseră infinit mai mult decât face de
obicei un tată de familie pentru ai lui.

Asta este, de fapt, grozăvia!


/Felicia Antip
/

